b'\n_START_ARTICLE_\nLidl\n_START_SECTION_\nHistoriaa\n_START_PARAGRAPH_\nYrityksen juuret johtavat 1930-luvun Lounais-Saksaan, jolloin Lidl & Schwarz aloitti toimintansa elintarvikkeiden tukkuliikkeen\xc3\xa4. Sittemmin yrityksen toiminnot ovat eriytyneet Lidl-myym\xc3\xa4l\xc3\xa4ketjuun sek\xc3\xa4 Kaufland- ja Handelshof-hypermarketketjuihin. Ensimm\xc3\xa4iset Lidl-myym\xc3\xa4l\xc3\xa4t avattiin 1970-luvulla Ludwigshafenin ymp\xc3\xa4rist\xc3\xb6ss\xc3\xa4, mink\xc3\xa4 j\xc3\xa4lkeen myym\xc3\xa4l\xc3\xa4ketju laajeni Saksassa aina 1980-luvun lopulle asti. Kansainv\xc3\xa4linen laajentuminen alkoi 1990-luvun alussa, ja se on ollut varsin nopeaa. Lidl-myym\xc3\xa4l\xc3\xb6it\xc3\xa4 on vuonna 2017 kaikissa Euroopan unionin j\xc3\xa4senmaissa lukuun ottamatta Viroa ja Latviaa sek\xc3\xa4 Sveitsiss\xc3\xa4. Toiminta Serbiassa alkoi vuonna 2018._NEWLINE_My\xc3\xb6s Norjassa oli vuoteen 2008 asti Lidl-myym\xc3\xa4l\xc3\xb6it\xc3\xa4, kunnes norjalainen Rema 1000 -ketju osti ne._NEWLINE_Lidl laajentui Yhdysvaltoihin vuonna 2017. Alun perin Yhdysvaltojen laajennuksen oli tarkoitus alkaa vuonna 2014, mutta muutokset yhti\xc3\xb6n ylimm\xc3\xa4ss\xc3\xa4 johdossa muuttivat suunnitelmia. Lidl avasi 15. kes\xc3\xa4kuuta 2017 kymmenen myym\xc3\xa4l\xc3\xa4\xc3\xa4 Virginiaan, Pohjois-Carolinaan ja Etel\xc3\xa4-Carolinaan. Lidl rakensi Virginiaan logistiikkakeskuksen ja Yhdysvaltain p\xc3\xa4\xc3\xa4majan. Investointien yhteisarvo on noin 183 miljoonaa euroa._NEWLINE_Lidl aloitti verkkokauppatoiminnan Kiinassa ja Hongkongissa vuonna 2017._NEWLINE_Vuonna 2017 Lidl teki kansainv\xc3\xa4lisen mainoskampanjan, jossa suomalainen laulaja Saara Aalto lauloi niill\xc3\xa4 20 kielell\xc3\xa4 joita Lidlin markkina-alueilla puhutaan.\n_START_SECTION_\nArvostelua\n_START_PARAGRAPH_\nSyksyll\xc3\xa4 2008 Lidlin myym\xc3\xa4l\xc3\xa4 Ruotsissa myrkytti poisheitettyj\xc3\xa4 ruokia, jotta kodittomat eiv\xc3\xa4t k\xc3\xa4visi sy\xc3\xb6m\xc3\xa4ss\xc3\xa4 niit\xc3\xa4. Myrkkyn\xc3\xa4 k\xc3\xa4ytettiin sy\xc3\xb6vytt\xc3\xa4v\xc3\xa4\xc3\xa4 puhdistusainetta. Tukholman alueen myyntijohtaja piti tapausta valitettavana. Tukholman kodittomien yhdistys tuomitsi tapauksen._NEWLINE_Tammikuussa 2009 Lidl sai Saksassa 1,5 miljoonan euron sakot 12 osavaltiosta ty\xc3\xb6ntekij\xc3\xb6iden urkinnasta. Lidl ker\xc3\xa4si p\xc3\xa4\xc3\xa4t\xc3\xb6ksen mukaan tietoja kohtuuttoman laajalti: ty\xc3\xb6ntekij\xc3\xb6iden henkil\xc3\xb6kohtaisista ongelmista, taloudesta ja terveydest\xc3\xa4. Valvontakameroita oli henkil\xc3\xb6kunnan pukuhuoneissa ja vessoissa. Lidlin liikevaihto Saksassa on yli 13 miljardia euroa, johon verrattuna sakko on v\xc3\xa4h\xc3\xa4inen. Der Spiegelin mukaan Lidlin, Deutsche Bahnin ja Deutsche Telekomin vakoilu johti uuteen ty\xc3\xb6nantajan vakoilun est\xc3\xa4v\xc3\xa4\xc3\xa4n lakiin Saksassa syksyll\xc3\xa4 2009._NEWLINE_Gazan sodan aikana tammikuussa 2009 Lidl myi Malm\xc3\xb6ss\xc3\xa4 ja G\xc3\xb6teborgissa israelilaisia hedelmi\xc3\xa4 espanjalaisina._NEWLINE_Joulukuussa 2010 p\xc3\xa4\xc3\xa4si Mannheimissa, Saksassa myyntiin er\xc3\xa4 torium-pohjaisella radioaktiivisella maalilla maalattuja joulukuusenkoristeita. J\xc3\xa4lkivalvonta kuitenkin toimi, ja saastuneet tuotteet voitiin korvata uusilla ilman vahinkoja.\n_START_SECTION_\nMy\xc3\xb6nteinen julkisuus\n_START_PARAGRAPH_\nKovasta maineestaan tunnettu Lidl oli Saksassa tehnyt t\xc3\xa4ysk\xc3\xa4\xc3\xa4nn\xc3\xb6ksen vuonna 2011 ja alkanut pit\xc3\xa4\xc3\xa4 huolta maineestaan vastuullisena yrityksen\xc3\xa4. Yrityksen br\xc3\xa4ndiarvo onkin noussut huomattavasti Saksan kolmanneksi. Viime aikoina Lidl on muun muassa vaatinut koko alalle minimipalkkoja, lopettanut hummerien myynnin el\xc3\xa4insuojelijoiden toivomuksesta ja ollut edell\xc3\xa4k\xc3\xa4vij\xc3\xa4 reilun kaupan tuotteissa._NEWLINE_Lidl huomioi toiminnassaan ymp\xc3\xa4rist\xc3\xb6asioita. Suomeen tullessaan Lidl toi saksalaiseen tyylin myym\xc3\xa4l\xc3\xb6iden pakastealtaisiin kannet, joilla s\xc3\xa4\xc3\xa4stet\xc3\xa4\xc3\xa4n energiaa. Sittemmin my\xc3\xb6s muut kauppaketjut ovat hiljalleen omaksuneet pakastealtaiden kannet myym\xc3\xa4l\xc3\xb6ihins\xc3\xa4. Lidliss\xc3\xa4 myyt\xc3\xa4v\xc3\xa4 uusiomuovikassi on valmistettu sataprosenttisesti kierr\xc3\xa4tysmuovista, ja sille on my\xc3\xb6nnetty saksalainen Blauer Engel -ymp\xc3\xa4rist\xc3\xb6merkki.'